P r e d k l a d a c i a    s p r á v a

Predkladaný materiál bol vypracovaný na základe Uznesenia vlády Slovenskej republiky č. 571 z 13. júla 2005, ktoré v bode B.2. uložilo predsedovi Správy štátnych hmotných rezerv Slovenskej republiky predložiť na rokovanie vlády Slovenskej republiky materiál určujúci minimálne limity zásob v jednotlivých komoditách hmotných rezerv s výhľadom do roku 2008 s cieľom zabezpečenia finančných prostriedkov na vybudovanie skladovacích kapacít a núdzových zásob ropy a ropných výrobkov v Slovenskej republike.

Bezpečnostná rada Slovenskej republiky s predmetným materiálom súhlasila a uznesením č. 108 z  22. novembra 2005 odporučila vláde Slovenskej republiky materiál schváliť.

Cieľom materiálu, so zreteľom na disponibilné zdroje prideľované zo štátneho rozpočtu, je aktualizácia a objektivizácia jednotlivých položiek zásob hmotných rezerv, stanovenie optimálneho množstva zásob v zmysle požiadaviek na tvorbu a dopĺňanie štátnych hmotných rezerv, vyplývajúcich z krízových plánov a potrieb v zmysle zákona o štátnych hmotných rezervách.

Pridelené finančné prostriedky zo štátneho rozpočtu v celku nepokrývajú náklady na ochraňovanie, skladovanie a obmenu položiek hmotných rezerv.

Správa štátnych hmotných rezerv Slovenskej republiky na základe vecného medzirezortného prerokovania konaného dňa 16.08.2005 pristupuje k reštrukturalizácii a zníženiu limitov, odpredajom nadbytočných zásob vyradených položiek  hmotných rezerv.

Získané finančné prostriedky budú použité na tvorbu, obmenu, ochraňovanie a doplnenie hmotných rezerv s dôrazom na napĺňanie položiek núdzových zásob ropy a ropných výrobkov a na vybudovanie skladovacích kapacít pre položky núdzových zásob ropy a ropných výrobkov.